Predkladacia  správa

Na zabezpečenie prípravy a vykonanie volieb do Európskeho parlamentu v roku 2009 (ďalej len “voľby”) sa vláde Slovenskej republiky predkladá na prerokovanie a schválenie návrh organizačno-technického zabezpečenia volieb.

Na príprave volieb sa budú podieľať predovšetkým ústredné orgány štátnej správy, miestne orgány štátnej správy a obce. V návrhu sa preto uvádzajú úlohy a lehoty, ktoré budú tieto subjekty plniť. Zo strany ústredných orgánov štátnej správy pôjde o vydanie usmernení na úschovu volebných dokumentov, na zabezpečenie hlasovania v celách policajného zaistenia a na ochranu verejného poriadku, na činnosť okresných súdov vo veci  námietkového konania k zoznamom voličov, na organizáciu hlasovania v miestach, kde sa vykonáva väzba a výkon trestu odňatia slobody, na zabezpečenie elektronického telekomunikačného spojenia volebných orgánov, na spracovanie výsledkov hlasovania, na zabezpečenie výmeny informácií o voličoch a kandidátoch s inými členskými štátmi Európskej únie a o plnenie ďalších úloh. Miestne orgány štátnej správy sa budú podieľať predovšetkým na zabezpečení materiálnej a technickej prípravy volieb a vytvorení podmienok na činnosť obvodných volebných komisií. Úlohy obcí spočívajú v zabezpečení podmienok na zákonom vymedzenú činnosť okrskových volebných komisií, vytvorenie volebných okrskov, vedenie zoznamov voličov, vydávanie voličských preukazov atď.  

V záujme jednotného postupu plnenia úloh spojených s prípravou volieb sa navrhuje poveriť podpredsedu vlády a ministra vnútra Slovenskej republiky koordináciou plnenia úloh vyplývajúcich z harmonogramu organizačno-technického zabezpečenia volieb.

Na prípravu a vykonanie volieb sú v rozpočtovej kapitole Ministerstva vnútra Slovenskej republiky rozpočtované účelové finančné prostriedky vo výške 5 860 685 eur a v rozpočtovej kapitole Štatistického úradu Slovenskej republiky vo výške 1 628 164 eur. Z finančných prostriedkov ministerstva vnútra sa zabezpečí úhrada výdavkov spojených so zabezpečením náhrady mzdy členom volebných komisií, odmien členom a zapisovateľom okrskových volebných komisií, členom odborno-administratívneho útvaru Ústrednej volebnej komisie, elektronického komunikačného spojenia volebných orgánov všetkých stupňov, výdavky spojené s prevádzkou a nevyhnutnou úpravou volebných miestností, s ochranou verejného poriadku, so zabezpečením hlasovacích lístkov a volebných tlačív, metodických a  informačných materiálov a materiálneho zabezpečenia volebných komisií všetkých stupňov. 

Finančné prostriedky určené pre Štatistický úrad Slovenskej republiky budú použité najmä na materiálne zabezpečenie odborných (sumarizačných) útvarov, poplatky za služby telekomunikácií, zmluvne zabezpečené práce a služby spojené s programovým vybavením a prezentovaním výsledkov volieb, odmeny členom odborných (sumarizačných) útvarov, príspevky do poisťovní, nákup výpočtovej, reprografickej a inej techniky.

Finančné prostriedky na zabezpečenie volieb sú zohľadnené v štátnom rozpočte na rok 2009 v rozpočtovej kapitole Ministerstva vnútra Slovenskej republiky a Štatistického úradu Slovenskej republiky. Materiál  nebude predložený inému orgánu na schválenie.